ואן נויין

**ואן נויין טי הון** (נולדה ב־18 באפריל 1982) היא משוררת ושחקנית קולנוע וטלוויזיה ישראלית ממוצא וייטנאמי.

## ראשית חייה

ואן נויין היא בת לפליטים וייטנאמים. הוריה, פליטים שכונו "אנשי הסירות" , ברחו מווייטנאם דרך הים בשנת 1977, שנה לאחר סיום מלחמת וייטנאם ולאחר שסבה נרצח בידי קומוניסטים. הסירה בה היו נפלטה לחוף הפיליפינים, כניסתם לפיליפינים נאסרה והם שוכנו במחנה פליטים.  ב־1979 הגיעו הוריה לישראל וראש הממשלה, מנחם בגין, העניק להם ולכ־180 פליטים נוספים מווייטנאם אזרחות ישראלית במסגרת הליך קליטת פליטי וייטנאם בישראל. הם הועברו למרכז הקליטה בשדרות, עברו בין מספר ערים, ביניהן אשקלון, בה נולדה. כאשר הייתה בת חצי שנה הוריה התיישבו ביפו, שם גדלה ולמדה. היא בוגרת תיכון עירוני ז' – קריית החינוך יפו. בצה"ל שירתה בחיל התותחנים כעורכת וידאו.

לנויין ארבע אחיות. היא רווקה ומתגוררת ביפו.

## שירה

נויין החלה לכתוב שירה בגיל 9. שיריה פורסמו בעיתונות הכתובה והאלקטרונית ב"הארץ", "מעריב", "וואלה" ו־"ynet" ובכתבי העת "גרנטה בעברית", "עיתון 77", "מעיין" ו"לרוחב".

שיריה תורגמו לאנגלית וצרפתית. מספר משיריה הולחנו.

### ספריה
* "עין הכמהין", עורך: רועי צ'יקי ארד, הוצאת "מעין", 2008
* "חיתוך ההבלים", עורך: דניאל עוז, הוצאת ברחש, 2018

## פעילויות נוספות

נויין הייתה דוגמנית הבית של הספרים אביגדור וז'קלין ליכטנשטיין וכן דגמנה בקמפיין לוריאל לצבעי שיער, והפקות אופנה של מערכות העיתונים במעריב לנוער ובידיעות אחרונות. כמו כן, הצטלמה לקטלוג 2011 של המעצבת פטיט איי.

בשנת 2002–2003 עבדה ככתבת בעיתון "זמן תל אביב" ופרסמה בו טור שבועי. לאחר מכן, עבדה כעיתונאית ב"מעריב".

בין השנים 2003–2004 שימשה מנחה במגזין לייף סטייל של ערוץ טבע הדברים וב־2005 מנחה בתחום התוכן במערכת בלוג טיוי, תפוז אנשים.

נויין היא בוגרת קורס מנהיגות חברתית ואקטיביזם מטעם ישראל חופשית. הייתה פעילה ב"גרילה תרבות".

נויין התמודדה בבחירות לכנסת העשרים (2015) ברשימת מפלגת כלכלה שלא עברה את אחוז החסימה.

## פילמוגרפיה
### קולנוע
* 2005 – גיבורת הסרט התיעודי "המסע של ואן", בבימוי דוקי דרור. במרכזו של הסרט נמצא מסעו של אביה לווייטנאם על מנת להחזיר לידיו את האדמות שלקח השלטון הקומוניסטי ממשפחתו, כ־30 שנה קודם לכן. הסרט הוצג בפסטיבלים ברחבי העולם.
* 2013 – שחקנית בסרט "כידון"
* 2013 – שחקנית בסרט הקצר "ג'ואנה לומדת לשחות"
* 2017 – הופעה בסרט "מות המשוררת", במאיות: אפרת מישורי ודנה גולדברג.

### טלוויזיה
* 2006 – שחקנית אורח, "קרוב לוודאי", ערוץ 10, במאים: רן לנדאו, תומר שני, אייל סלע
* 2007 – שחקנית אורח, "לא הבטחתי לך", עונה שנייה, במאי: תומר אבירם, Yes הטלוויזיה בלוויין
* 2009 – שחקנית, "חשופים" עונה שנייה, במאים: רני סער, דורון ויואב פז, HOT
* 2016 – שחקנית אורח ב"בנות הזהב".

בנוסף, השתתפה בפרסומות בטלוויזיה.

## קישורים חיצוניים

* 
* 

### ביקורות על ספריה
* טלי לטוביצקי, עין הכמהין / ואן נויין, בבלוג "TALILA",  3 באפריל 2008
* העין של ואן נויין, בבלוג המולטי יקום של אלי אשד, 27 בספטמבר 2008
* המבקר מאוהב: מנחם בן על "עין הכמהין" של ואן נויין ועל מעיין 4, בבלוג של רועי צ'יקי ארד, 2008
* ואן נויין, עין הכמהין, באתר "אלי הירש קורא שירה", 28 במרץ 2014

### מִכְּתביה

* 

## הערות שוליים

קטגוריה:שחקניות קולנוע וטלוויזיה ישראליות
קטגוריה:משוררות ישראליות
קטגוריה:משוררים ישראלים
קטגוריה:משוררות כותבות עברית
קטגוריה:משוררים כותבי עברית
קטגוריה:עיתונאיות ישראליות
קטגוריה:עיתונאים ישראלים
קטגוריה:מנחים ישראלים
קטגוריה:בלוגריות ישראליות
קטגוריה:פעילות חברתיות ישראליות
קטגוריה:פעילים חברתיים ישראלים
קטגוריה:בוגרות תיכון עירוני ז' (יפו)
קטגוריה:בוגרי תיכון עירוני ז' (יפו)
קטגוריה:תל אביב-יפו: אישים
קטגוריה:ערכים שנערכו במסגרת מיזם ויקי נשים
קטגוריה:שחקני קולנוע וטלוויזיה ישראלים
קטגוריה:ישראליות שנולדו ב-1982
קטגוריה:ישראלים שנולדו ב-1982